KOMISIJOS REGLAMENTAS (EB) Nr. 349/2005
2005 m. vasario 28 d.
nustatantis Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo (1), ypač į jo 3 straipsnio 4 dalį,
kadangi:
(1)
1990 m. birželio 26 d. Tarybos sprendimo 90/424/EEB dėl išlaidų veterinarijos srityje (2) 3, 4, 6 ir 11 straipsniai numato, kad valstybės narės su sąlyga, kad jos laikosi tam tikrų taisyklių ir, susiklosčius tuose straipsniuose paminėtoms situacijoms, gauna finansinę Bendrijos paramą ligoms likviduoti.
(2)
Sprendimo 90/424/EEB 6 straipsnio 3 dalyje ir 11 straipsnio 5 dalyje patikslinta, kad sprendimuose dėl šios finansinės paramos reikia numatyti reikalavimus atitinkančias išlaidas, o 4 ir 11 straipsniuose pateikiamos nuorodos į 3 straipsnyje numatytos procedūros nuostatas.
(3)
Sprendimo 90/424/EEB 40a straipsnyje numatoma, kad nuo šiol išlaidas, finansuojamas šiame sprendime nustatytomis sąlygomis, tiesiogiai valdo Komisija, laikydamasi 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3) 148 straipsnio.
(4)
Vis dėlto Reglamente (EB) Nr. 1258/1999 nėra numatytos minėtų asignavimų valdymo taisyklės. Be to, Sprendimas 90/424/EEB apibrėžia sąlygas Bendrijos finansinei paramai gauti. Šios sąlygos turėtų būti paaiškintos.
(5)
Siekiant supaprastinti ir padaryti skaidresnį minėtų asignavimų finansinį valdymą, užtikrinti vienodą požiūrį į valstybes nares bei užkirsti kelią rizikai, susijusiai su gyvūnų ar produktų, už kuriuos mokėtina kompensacija, pervertinimu, atrodytų tikslinga patikslinti ir nustatyti taisykles, taikytinas valstybių narių pateikiamiems išlaidų atlyginimo prašymams, visų pirma dėl mokėjimo terminų gyvūnų ir produktų savininkams ir reikalavimus atitinkančių sumų Bendrijos finansinei paramai gauti.
(6)
Siekiant užtikrinti patikimą finansų valdymą būtų tikslinga pasirūpinti, kad greitai būtų susirinkta informacija, susijusi su ligos valdymu, ir ypač reguliarūs valstybių narių patirtų išlaidų įvertinimai.
(7)
Pagal Reglamento (EB) Nr. 1258/1999 3 straipsnio 2 dalį priemonės, kurių imtasi pagal Bendrijos taisykles, yra finansuojamos iš Europos žemės ūkio orientavimo ir garantijų fondo skyriaus „Garantija“. Minėto reglamento 8 ir 9 straipsniai taikomi finansinės kontrolės tikslais.
(8)
Atsižvelgiant į arklinių šeimos gyvūnų auginimo ypatybes ir į ligų, kuriomis jie serga, valdymo pasekmes iš šio reglamento taikymo srities, nepažeidžiant Sprendimo 90/424/EEB nuostatų, tikslinga išbraukti arklinių šeimos gyvūnus.
(9)
Būtina patikslinti nacionaline valiuta pateiktiems prašymams taikytiną perskaičiavimo kursą, kaip apibrėžta 1998 m. gruodžio 15 d. Reglamento (EB) Nr. 2799/98, nustatančio žemės ūkio politikos priemones dėl euro, 1 straipsnio d punkte (4).
(10)
Finansų auditų srityje svarbu patikslinti audito atlikimo būdus.
(11)
Komisija turėtų turėti galimybę keisti šiame reglamente numatytus terminus ir reikalavimus atitinkančių išlaidų sumažinimus, jeigu valstybės narės pateikia tinkamai pagrįstus įrodymus, visų pirma, susijusius su administravimo nuostatų suderinimu su šio reglamento reikalavimais.
(12)
Šiame reglamente numatytos priemonės atitinka Europos žemės ūkio orientavimo ir garantijų fondo nuomonę,
PRIĖMĖ ŠĮ REGLAMENTĄ:
1 straipsnis
Taikymo sritis
1. Šis reglamentas taikomas valstybėms narėms suteikiamai Bendrijos paramai, atlyginant šio reglamento 3, 4 ir 5 straipsniuose nurodytas, reikalavimus atitinkančias išlaidas, susijusias su ligų likvidavimo priemonėmis, Sprendimo 90/424/EEB 3 straipsnio 1 dalyje nurodytais atvejais, išskyrus ligas, kuriomis serga arklinių šeimos gyvūnai, bei minėto sprendimo 4 straipsnio 1 ir 2 dalyse, 6 straipsnio 2 dalyje ir 11 straipsnio 1 dalyje nurodytais atvejais.
2. Nepažeidžiant galimybės priimti atitikimo kriterijus papildomiems reikalavimams, kuriuos galima nustatyti sprendimais, paminėtais Sprendimo 90/424/EEB 3 straipsnio 4 dalyje, 6 straipsnio 2 ir 3 dalyse ir 11 straipsnio 4 dalyje (toliau - konkretūs sprendimai), tuose sprendimuose šio reglamento taikymas gali būti išplėstas skiriant finansavimą kitoms priemonėms nei tos, kurios yra numatytos šio straipsnio 1 dalyje, būtent:
a)
kompensavimo priemonei, paminėtai Sprendimo 90/424/EEB 11 straipsnio 4 dalies a punkto v papunktyje, skiepijimo atveju;
b)
veiklos išlaidoms, susijusioms su priemonėmis, numatytomis Sprendimo 90/424/EEB 3 straipsnio 2a dalyje ir 6 straipsnio 2 dalyje.
3. Šis reglamentas nepažeidžia principo, pagal kurį reikalavimų atitikimo kriterijai Bendrijos finansavimui gauti už valstybių narių patirtas ir atlygintas išlaidas turi remtis Bendrijos taisyklių laikymusi.
2 straipsnis
Sąvokų apibrėžimai
Šiame sprendime naudojami tokie sąvokų apibrėžimai:
a)
„greita ir adekvati kompensacija“ - tai per devyniasdešimt dienų nuo gyvūnų užmušimo sumokama kompensacija, atitinkanti jų rinkos kainą;
b)
„rinkos kaina“ - tai kaina, kurią savininkas paprastai galėtų gauti už gyvūną prieš pat užsikrėtimą ar užmušimą, atsižvelgiant į jo tinkamumą, kokybę ir amžių;
c)
„pagrįstos išlaidos“ - tai išlaidos, patirtos perkant įrangą ar paslaugas tokiomis kainomis, kurios nėra neproporcingos iki ligos nustatymo galiojusioms rinkos kainoms;
d)
„būtinos išlaidos“ - tai išlaidos, patirtos perkant įrangą ar paslaugas, paminėtas Sprendimo 90/424/EEB 3 straipsnio 2 dalyje arba 11 straipsnio 4 dalies a punkto i-iv papunkčiuose ir b punkte, kurių pobūdis ir tiesioginis ryšys su šio reglamento 3 straipsnyje apibrėžtomis, reikalavimus atitinkančiomis išlaidomis buvo įrodyti;
e)
„privalomas užmušimas“ - tai privalomas užmušimas deklaruotuose ligos židiniuose ir pavienis prevencinis užmušimas (dėl kontaktų, kaimynystės, įtarimų, slopinančio vakcinavimo), kurį atlikti aiškiai įsakoma ir kuris vykdomas dėl kokios nors konkrečios rizikos sveikatai.
Sąvokų apibrėžimai, pateikti a-d punktuose, taip pat taikomi privalomo kiaušinių sunaikinimo atvejais.
3 straipsnis
Išlaidos, atitinkančios reikalavimus Bendrijos finansinei paramai gauti
Valstybė narė gauna tokią Bendrijos finansinę paramą:
a)
greitą ir adekvačią kompensaciją, suteikiamą savininkams už privalomą jų gyvūnų užmušimą arba prireikus už privalomą kiaušinių sunaikinimą, remiantis Sprendimo 90/424/EEB 3 straipsnio 2 dalies pirmąja ir septintąja įtrauka ir 11 straipsnio 4 dalies a punkto i papunkčiu;
b)
veiklos išlaidas, apmokėtas ir susijusias su privalomo užkrėstų gyvūnų užmušimo ir produktų sunaikinimo priemonėmis, patalpų valymu ir dezinfekcija, ir su užkrėstos įrangos valymu ir dezinfekcija arba, kai būtina - sunaikinimu, remiantis Sprendimo 90/424/EEB 3 straipsnio 2 dalies pirmąja, antrąja ir trečiąja įtraukomis, o taip pat 11 straipsnio 4 dalies a punkto i-iv papunkčiais ir b punktu;
c)
išlaidas, apmokėtas ir susijusias su kitomis priemonėmis, kurias galima patvirtinti laikantis sąlygų, nustatytų konkrečiuose sprendimuose dėl finansinės Bendrijos paramos tokioms priemonėms, ypač su galimomis skiepijimo priemonėmis susijusioms išlaidoms.
4 straipsnis
Didžiausios reikalavimus atitinkančios kompensacijos už gyvūną apskaičiavimas
1. Kompensacijos už vieną gyvūną ar produktą suma, į kurią atsižvelgiama apskaičiuojant Bendrijos finansinę paramą, yra apribojama bendru vidurkiu, apskaičiuotu padalinus bendrą kompensacijų už konkrečius gyvūnus ar produktus sumą iš atitinkamų gyvūnų ar produktų skaičiaus. Ši suma negali viršyti:
a)
900 EUR už užmuštą galviją;
b)
125 EUR už užmuštą kiaulę;
c)
100 EUR už užmuštą avį ar ožką;
d)
2,20 EUR už užmuštą vištą dedeklę ir 1,20 EUR už užmuštą mėsinę vištą;
e)
0,20 EUR už sunaikintą perėjimui skirtą kiaušinį ir 0,04 EUR už sunaikintą vartojimui skirtą kiaušinį.
Kai apskaičiuota vidutinė suma už vienetą viršija pirmoje pastraipoje nurodytas didžiausias sumas ir kai valstybės narės nurodyta rinkos kaina pagal 6 straipsnio 1 dalį bei 10 straipsnyje minimo audito metu atskleista informacija tai pateisina, Komisija apskaičiuodama Bendrijos įnašą remiasi apskaičiuota suma.
2. 1 dalyje numatytas didžiausias sumas Komisija atnaujina ir papildo visose gyvūnų ir produktų kategorijose arba kategorijų dalyse atsižvelgdama į rinkos sąlygas, ypač į infliacijos normą.
5 straipsnis
Bendrijos paramos veiklos išlaidoms atlyginti apskaičiavimas
1. Bendrijos finansinė parama išlaidoms, numatytoms 3 straipsnio b ir c punktuose, atlyginti taikoma tik būtinoms ir pagrįstoms išlaidoms, susijusioms su I priede išvardytomis, reikalavimus atitinkančiomis išlaidomis.
2. Apskaičiuojant Bendrijos finansinę paramą neturi būti įtraukiamos šios valstybės narės nurodytos išlaidos:
a)
pridėtinės vertės mokestis ir kiti mokesčiai;
b)
tarnautojų atlyginimai;
c)
išlaidos, susijusios su viešų įrenginių, ypač transporto priemonių, išskyrus vartojimo reikmenis, naudojimu;
d)
kompensacijos už kitokį nei privalomas užmušimą;
e)
pažeidžiant Bendrijos taisykles kompensacijos, mokamos kartu su kita Bendrijos parama, pvz., skerdimo priemokomis;
f)
kompensacijos, susijusios su ūkio pastatų griovimu ar atnaujinimu, infrastruktūros išlaidos ir išlaidos, susijusios su ekonominiais nuostoliais bei nedarbu, atsirandančiais dėl ligos arba dėl draudimo papildyti bandą.
6 straipsnis
Išankstinė informacija, reikalinga Bendrijos finansinės paramos skyrimui
1. Jei kuri nors iš 1 straipsnio 1 dalyje išvardytų situacijų susiklosto konkrečios valstybės narės teritorijoje, ji per 30 dienų nuo oficialaus pirmojo ligos židinio patvirtinimo praneša Komisijai su tuo susijusių gyvūnų ar produktų kategorijas ir informuoja apie kiekvieną iš tų kategorijų atitinkančią rinkos kainą.
2. Ne vėliau kaip per du mėnesius nuo oficialaus pirmojo ligos židinio patvirtinimo, o tuomet - kas du mėnesius valstybė narė, laikydamasi IIa priede pateikto formato, perduoda elektroninę rinkmeną, kurioje pateikiama tokia pagrindinė informacija apie kompensavimo sąnaudas: užmuštų kiekvienos kategorijos gyvūnų skaičius, prireikus - sunaikintų kiaušinių skaičius, ir bendra kiekvienoje kategorijoje jau suteiktų kompensacijų suma.
3. Ne vėliau kaip per tris mėnesius nuo oficialaus pirmojo ligos židinio patvirtinimo, o tuomet - kas du mėnesius valstybė narė laikydamasi II b priede pateikto formato perduoda elektroninę rinkmeną, kurioje pateikiama tokia pagrindinė informacija apie veikos išlaidas: sumos, sumokėtos už užmušimą, už skerdenų, kiaušinių ir pieno transportavimą ir sunaikinimą, už ūkių valymą, dezinfekciją ir dezinsekciją, už pašarų ir galbūt įrangos sunaikinimą.
7 straipsnis
Apmokėjimo sąlygos ir patvirtinamieji dokumentai
1. 3 straipsnyje nurodyta Bendrijos finansinė parama mokama, remiantis šiais dokumentais:
a)
oficialiu prašymu atlyginti išlaidas, prie kurio pridedama pagal šio straipsnio 2 dalį sudaryta finansinė ataskaita;
b)
V priede išvardytais patvirtinamaisiais dokumentais, įrodančiais įvairių veiksmų, kuriems prašoma Bendrijos įnašo, sąnaudas;
c)
epidemiologine ataskaita apie kiekvieną ūkį, kurio gyvūnai buvo užmušti ir sunaikinti;
d)
prireikus, 10 straipsnyje nurodytų auditų rezultatais.
Patvirtinamieji dokumentai, nurodyti b punkte, bei visa svarbi informacija, įskaitant komercinę informaciją, gavus prašymą pateikiami Komisijai, jai atliekant auditus vietoje.
2. 1 dalies a punkte nurodytos finansinės ataskaitos skyrius „adekvati kompensacija“, remiantis III priedu, pateikiamas elektroninės rinkmenos forma per šešiasdešimt kalendorinių dienų nuo pranešimo apie konkretų sprendimą, nustatantį finansinės paramos pradžią.
1 dalies a punkte nurodytos finansinės ataskaitos skyrius „veiklos išlaidos“ remiantis IV priedu pateikiamas elektroninės rinkmenos forma per šešis mėnesius nuo paskutinio ligos židinio patvirtinimo dienos.
Komisija gali pratęsti pirmoje ir antroje pastraipose nurodytus terminus, jeigu valstybės narės pateikia objektyvius ir pagrįstus įrodymus.
3. Valstybės narės remdamosis nacionaliniais įstatymais ir kitais teisės aktais imasi priemonių, būtinų:
a)
užtikrinti, kad veiksmai, finansuojami siekiant ligos likvidavimo, yra realūs ir teisėti;
b)
užkirsti kelią pažeidimams ir bausti už juos;
c)
atgauti sumas, prarastas dėl pažeidimų ar aplaidumo;
d)
įdiegti greitas ir adekvačias kompensacijas savininkams, nurodytiems 3 straipsnio a punkte;
e)
besirūpindamos patikimu savo išlaidų finansiniu valdymu iš anksto organizuoti krizių valdymui būtinų ir reikalavimus atitinkančių paslaugų ir įrangos, skirtų gyvūnų užmušimui, skerdenų, kiaušinių ir produktų transportavimui bei sunaikinimui, valymui ir dezinfekcijai, naudojimo bei viešojo pirkimo sąlygas.
Komisijai paprašius valstybės narės ją informuoja apie priemones, kurių buvo imtasi šiems tikslams pasiekti.
4. Oficialiame prašyme atlyginti išlaidas visais atvejais nurodoma, kokioje būklėje yra nacionalinės teisinės ir administracinės procedūros, susijusios su finansuojamomis operacijomis, ypač nebaigtos nagrinėti bylos, susijusios finansų sumos ir šių procedūrų priežastys.
8 straipsnis
Perskaičiavimo kursas
Perskaičiavimo kursu, taikomu „n“ mėnesio prašymams atlyginti išlaidas, pateiktiems nacionaline valiuta, kaip numatyta Reglamento (EB) Nr. 2799/98 1 straipsnio d punkte, laikomas kursas, taikytas dešimtą „n+1“ mėnesio dieną arba pirmą prieš tai einančią dieną, kurią perskaičiavimo kursas buvo nustatytas.
9 straipsnis
Reikalavimus atitinkančių išlaidų sumažinimas
1. Jei konkrečios institucijos nesilaiko 6 straipsnyje nurodytų terminų, reikalavimus atitinkančios išlaidos gali būti sumažintos daugiausiai 5% atsižvelgiant į surinktos informacijos kokybę ir į paskelbtos epizootijos apimtį.
2. Vėluojant 7 straipsnio 2 dalyje paminėtiems pristatymo terminams, Bendrijos finansinė parama mažinama 25 % už kiekvieną pavėluotą kalendorinį mėnesį.
3. Jei konkrečios institucijos atlieka kompensacijų išmokėjimus nesilaikydamos 2 straipsnio a punkte nurodyto termino, taikomos toliau išvardytos taisyklės:
a)
25 % sumažinamos reikalavimus atitinkančios išlaidos už mokėjimus, atliktus nuo 91 iki 105 dienos, skaičiuojant nuo gyvūnų užmušimo ir (arba) kiaušinių sunaikinimo;
b)
50 % sumažinamos reikalavimus atitinkančios išlaidos už mokėjimus, atliktus nuo 106 iki 120 dienos, skaičiuojant nuo gyvūnų užmušimo ir (arba) kiaušinių sunaikinimo;
c)
75 % sumažinamos reikalavimus atitinkančios išlaidos už mokėjimus, atliktus nuo 121 iki 135 dienos, skaičiuojant nuo gyvūnų užmušimo ir (arba) kiaušinių sunaikinimo;
d)
100 % sumažinamos reikalavimus atitinkančios išlaidos už mokėjimus, atliktus po 135 dienos, skaičiuojant nuo gyvūnų užmušimo ir (arba) kiaušinių sunaikinimo.
Tačiau Komisija gali taikyti skirtingus terminus ir (arba) sumažinimo normas ar iš viso nesumažinti reikalavimus atitinkančių išlaidų, jeigu valstybės narės pateikia objektyvius ir pagrįstus įrodymus.
4. Paramos gavėjams užginčijus kompensaciją, atitinkamais atvejais 3 dalyje nurodyti terminai sustabdomi.
10 straipsnis
Auditai
Komisija, bendradarbiaudama su kompetentingomis institucijomis, gali atlikti auditus, susijusius su 3 straipsnyje ir 7 straipsnio 3 dalyje numatytų priemonių taikymu arba su išlaidų, kurios yra su tuo susijusios, atitikimu reikalavimams, taip pat valstybėje narėje atliekamus auditus vietoje.
Auditų metu gali būti atliekama dokumentų kontrolė ir vykdomas finansinių bylų nuoseklumo patikrinimas, susiję su gyvūnų kainomis, skaičiumi, amžiumi ir svoriu, kiaušinių padėjimo data, naujomis sąskaitomis, ūkių registrais, išvežimo ir transporto dokumentais.
11 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos Oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. vasario 28 d.